text: Xàtiva rep una subvenció de 20.000 euros de la Diputació per a contrarestar els efectes de la Covid-19 al sector turístic | Valencia Extra
  Aquesta ajuda servirà per a executar projectes en l'àmbit municipal que permeten generar fluxos i corrents turístiques, promocionant Xàtiva com a destí a la província així com el consum d'activitats vinculades a recursos culturals, naturals i gastronòmics, establint sinergies amb els establiments i negocis locals del sector HORECA.
  Entre les accions a desenvolupar amb aquesta subvenció es troben accions per al foment del consum de productes i experiències turístiques oferides per empreses turístiques de Xàtiva -allotjament i gastronomia-, dirigides a visitants i turistes; accions de màrqueting i campanyes de promoció turística per a millorar i posicionar la imatge del destí turístic; elaboració de projectes conjunts amb empreses turístiques locals per a la creació i promoció de productes turístics d'àmbit gastronòmic, patrimonial i natural; i accions i mesures destinades a reforçar i garantir la seguretat per als turistes i els visitants enfront de la Covid-19 en l'ús i gaudi dels productes i experiències turístiques a Xàtiva.
  Per a la regidoria de Turisme la participació dels agents turístics s'ha de considerar una prioritat, amb l'objectiu de configurar productes i experiències turístiques que incentiven el consum i generen prosperitat per tal de pal·liar els efectes de la Covid-19, a través d'estratègies i la identificació de mesures i actuacions en el marc dels Objectius de Desenvolupament Sostenible, comptant amb la col·laboració publicoprivada, del sector turístic i sempre des d'una perspectiva integral que afavorisca el consens.